  Григорий Фомин Анжелика Тихонова корреспондент Шаркан ёросысь удмурт лулчеберетъя «Быгы» йӧскалык центрын ужасьёс Удмуртиысь 6-17 аресъем пиналъёсты удмурт кырӟанъя «Туала гуръёс» ёроскуспо фестиваль-вожвылъяськонэ пыриськыны ӧтё. Ужрад 31-тӥ южтолэзе Быгыын ортчоз. Со сярысь ужъюртлэн «ВКонтакте» мерлыко вотэсысь бамаз ивортӥзы. Вожвылъяськонэ нимаз кырӟасьёс, дуэтъёс но троссэ куать адямиен ансамбльёс пыриськыны быгато. Соосты «Солисты» но «Дуэты и ансамбли» оръёсын арлыдъя ньыль категориосъя учкозы: 6-7 аресъемъёс, 8-10 аресъемъёс, 11-13 аресъемъёс, 14-17 аресъемъёс. Кырӟанэз асьсэлэн шудэмзы улсын быдэстӥсьёсты нимаз номинациын дунъялозы. Куриськонъёсты 21-тӥ южтолэзёзь чӧлсконпусъя кутозы. Туэ фестиваль 11-тӥзэ радъяське ни, нырысьсэ отчы онлайн амалэн но пыриськыны луоз. Но со номеръёсты конкурс улсын уз дунъялэ, пыриськисьёсты дипломен гинэ пусъёзы. Пыр-почгес ужрадлэн валатэтысьтыз (положение) тодыны луэ. Тодэ вайытом, пиналъёсты озьы ик нылпи творчествоя «Зарни Италмас» элькун вожвылъяськонэ пыриськыны ӧтё. Тегъёс: Удмуртия Шаркан кырӟан вожвылъяськон нылпиос  